5. septembril toimus Tallinnas Euroopa rohelise pealinna ja Euroopa linnapeade pakti korraldatud seminar „Linnade mõjuvõimu suurendamine: rohelisele energiale ülemineku kiirendamine“, kus arutleti Tallinna ja teiste Euroopa linnade energiasektori väljakutsete ja lahenduste üle.
Lõviosa toodetavast energiast tarbitakse just linnades, seega on linnadel ja nende elanikel rohepöördes suur tähtsus.
“Kui linnad mõtlevad välja, kuidas me oma maju kütame või jahutame, kuidas me linnades liigume, et kütust kuluks vähem, siis muutus, mida linnad tuua saavad, on väga suur,” ütles Euroopa Komisjoni energeetikavolinik Kadri Simson.
“Tallinn on teinud meeletu arenguhüppe, olles praegu Euroopa roheline pealinn ja ka Rakvere on viimase 15 aasta jooksul roheinvesteeringutega saanud ligi 50 miljoni euro juures lisainvesteeringuid linna arengusse, mis usutavasti on linnapildis ka näha. Mõlemad linnad on rohelisemad, energiatõhusamad ja keskkonnahoidlikumad,“ rääkis Euroopa linnapeade pakti suursaadik Andres Jaadla.
Millised on Tallinna energiasektori ülesanded ja lahendused?
“Rohepööre ei peaks muutuma ideoloogiaks. Eelkõige peame rääkima elukvaliteedist ja loodusest, mida säilitame ja jätame lastele. Selleks on võimalik kasutada tehnoloogiaid,” sõnas Tallinna linnapea Mihhail Kõlvart.
Utilitas Tallinna Soojus arendab lahendust reoveest jääksoojuse kasutamiseks ja rajab esimest korda majade jahutussüsteemi.
“Miks neid seadmeid vaja on? Väga lihtne, nad on kohalik kütus, kohalik energiaallikas ja nende kasutamine peaks tagama tallinlastele energiastabiilsuse, energiajulgeoleku ja stabiilsema hinna,” ütles Utilitas Tallinn juht Robert Kitt.
Võrreldes 15 aasta taguse ajaga on Tallinna kasvuhoonegaaside heitmete hulk vähenenud 26%.
“Number üks meede on meie tingimustes korterelamute renoveerimine, kust me saame kõige suurema energiakokkuhoiu ja siis ka meie kasvuhoonegaaside heide väheneb. Taastuvenergiat tuleb juurde toota. Nii et hoonete renoveerimine, meretuulepargid, need on kaks põhilist meedet, millega saab olukorda parandada ja ka transpordisektoris kütusekasutamise vähendamine, mis tähendab ühistranspordi eelisarendamist,” ütles Tallinna tehnikaülikooli professor Jarek Kurnitski.